Stockholmis on Ericsson Globe kontserdihalli üles seatud Eurovisiooni võistluse lava valmis saanud ja varsti hakatakse kohatäitjatega, kes on ära õppinud kõik lood ja nende koreograafiad, tegema esimesi lavaproove.
"Kohatäitjad on ära õppinud kõik laulud ja nende koreograafiad, teeme proovi täpselt nii, nagu võistlusel lavašõud mõeldud on, salvestame need ja saadame delegatsioonidele vaatamiseks," selgitas Eurovisiooni tehniline direktor Ola Melzig Õhtulehele. "Nad saavad veel enne siiatulekut kommentaare ja täiendusi saata, seega me võidame endale terve lisanädala, et asju parandada."
Tänavune lava on hiigelsuur – kokku on lavaseintel ja -põrandal ligi 900 ruutmeetrit LED-ekraane, 1800 liikuvat valgustit, šõu võtab üles 28 kaamerat, kogu maja peale lookleb 145 kilomeetrit kaableid ja produktsiooni juures töötab 250 inimest.
Melzig avaldas veel, et tänavune lava on 40 meetrit sügav, 50 meetrit lai ja 60 meetrit kõrge: "See on tõesti suur."
Toimetaja: Kerttu Kaldoja